Selvom det er mere end 15 år siden, at han første gang befandt sig på banen i det verdensberømte 24-timers løb, er det stadig muligt for den ottefoldige Le Mans-vinder, Tom Kristensen, at blive nervøs inden startskuddet affyres. - Jeg ser som altid frem til at køre Le Mans. På VM-stadie er Le Mans det største løb. Og der er altid en stor motivation omkring det. - Der er sommerfugle i maven. Man forbereder sig i et helt år til at køre de 24 timer. Så det er noget, jeg ser meget frem til. Får du stadig sommerfugle i maven? - Ja, det gør jeg. Og det er meget vigtigt. For du må aldrig undervurdere noget som helst omkring Le Mans. - Jeg bliver hvert år overrasket over, hvor få og små ting, der kan gå ind og afgøre det, lyder det fra Le Mans-veteranen. Tom Kristensen debuterede ved Le Mans tilbage i 1997, hvor han også endte med at løbe med sejren. Siden er det blevet til yderligere syv guldtrofæer, hvor seks af dem blev vundet i træk i årene 2000-2005. Sidste Le Mans-sejr blev sikret i 2008. Og de øvrige år er han enten endt på anden- eller tredjepladsen eller udgået på grund af mekaniske problemer. I år jagter han sin niende Le Mans-triumf, og det bliver tiende år i træk, at han kører for Audi. Le Mans løber af stablen lørdag den 22. juni og slutter traditionen tro præcis 24 timer efter.

Opsummering:
Selv de mest garvede racerkørere kan stadig få nerver på op til et stort løb, hvis man spørger Tom Kristensen.